ჩანასახოვანი მატრიქსის სისხლჩაქცევა

ჩანასახოვანი მატრიქსის სისხლჩაქცევა (ასევე ცნობილი, როგორც პერივენტრიკულურ-ინტრავენტრიკულური სისხლჩაქცევა (PVIH - ინგ. Periventricular-intraventricular hemorrhage)) — ქალასშიდა სისხლჩაქცევის ყველაზე ხშირი ტიპი ახალშობილებში, რომელიც უმეტესად ვლინდება დღენაკლული ახალშობილების სიცოცხლის პირველ კვირაში. სისხლჩაქცევა ვითარდება ჩანასახოვანი მატრიქსის მიდამოში, რაც წარმოადგენს მრავალუჯრედულ და ძლიერ ვასკულარიზებულ უბანს ახალშობილის თავის ტვინში, თალამუსსა და კუდიან ბირთვს შორის. ამ მიდამოდან ხდება ნერვული უჯრედების მიგრაცია ნერვული სისტემის სხვადასხვა უბანში თავის ტვინის განვითარებისას. დღენაკლულ და დაბალი წონის მქონე (<1500 გ.) ახალშობილებში დაქვეითებულია სისხლის დინების ავტორეგულაციის მექანიზმები, რის გამოც ვითარდება მაღალი არტერიული წნევა ჩანასახოვანი მატრიქსის სისხლძარღვებში და ვითარდება ჰემორაგია. სიმძიმის მიხედვით გამოიყოფა 4 ხარისხი: I.სისხლჩაქცევა მხოლოდ ჩანასახოვანი მატრიქსის მიდამოში, II.სისხლჩაქცევა როგორც ჩანასახოვან მატრიქსში, ისე პარკუჭებში მათი დილატაციის გარეშე, III.სისხლჩაქცევა ჩანასახოვან მატრიქსსა და პარკუჭებში მათი დილატაციით, IV.სისხლჩაქცევა ჩანასახოვან მატრიქსში, პარკუჭებსა (დილატაციით) და თავის ტვინის პარენქიმაში. ლეტალობის რისკი, შესაბამისად, არის 4%, 10%, 18%, 40%. არსებობს მიდრეკილება მამრობითი სქესის მიმართ.

 რესურსები ინტერნეტში 

 Germinal matrix haemorrhage - Radiopaedia

კატეგორია:ნერვული სისტემის დაავადებები